Pieri Villotta, une des musis e des «paveutis» plui cognossudis de Tv regjonâl… parcè il «papillon»?
«Le veve Gian Maria Cojutti, il pari di Claudio, e jo o ai cjapât il so puest al Gazzettino. Lui mi à dit che mi steve ben e jo lu ai ubidît. E cuant che al è mancjât, i siei fîs mi àn regaladis lis sôs e cussì o continui a puartâ la «pavee» ancje par ricuardâlu».
Cemût ise la vite di pensionât?
«No ai inmò capît… no soi usât a no lavorâ. Dal sigûr si è plui libars e o pues fâ ancje «l’eretic» che fin che tu sês in Rai no tu puedis fâlu».
Alore tachìn: furlan in Rai?
«Simpri masse pôc, parcè che la aplicazion de leç in Rai e dipent dome de politiche: nol è nuie in Rai che no si môf se no lu decît la politiche».
E pal gnûf contrat di servizi, saraie la volte buine?
«No met la man sul fûc…»
Nus somee che la sede Rai di Udin e sedi sbandonade…
«Prin di dut no je une «sede», ma un «nuclei distacât de redazion». Secont, al dipent simpri de politiche».
Ce pensial de propueste di Citât metropolitane di Triest e zone dal Friûl autonomis?
«Magari! Ma o soi convint che e coventi une leç costituzionâl. Al sarès un ben pal Friûl, ma ancje par Triest. Parcè che lis dôs realtâts a son diviersis e al sarès un erôr confondilis».
E dentri dal Ordin, un asset dal gjenar?
«No pensi che si vedi di partî dal Ordin che al à funzions burocratichis e di control deontologjic professionâl. E par chest aspiet i nestri gjornaliscj no fasin tancj problemis di nature dissiplinâr: a son cuietuts… e o dîs «purtrop», parcè che o preferirès coleghis cuntun pôc di pevar di plui! A son masse omologâts».
Parcè in Rai no ise inmò une redazion in lenghe furlane come pal sloven a Triest o il todesc e il ladin in Trentin – Sudtirôl?
«La situazion e je difarente par vie che lis realtâts che tu ricuardis a àn leçs specifichis cun dotazions di pueste. Ma jo o pensi che pe redazion slovene cheste no sedi stade une sielte positive parcè che si son sierâts tra di lôr. Prime a jerin ancje tai tg talian, cumò nuie. Pal furlan o sin inmò plui indaûr e chel tic no lu fâs la redazion gjornalistiche, ma i programs… Cun di plui, il fat che la Rai e je gjestide a Triest al penalize inmò di plui il Friûl».
Si saltial fûr di chi?
«Se la politiche e decît, sì… se no…»
L’ordin ce fasial pai gjornaliscj plurilengâi?
«O sin stâts i prins a fâ i esams professionâi par furlan (mi visi che la prime e je stade Elisabetta Pozzetto). O vin simpri i comissaris a Rome (pal furlan al è Silvano Bertossi) e o garantìn chest dirit ancje pal sloven. Cun di plui, ancje se dome te intestazion, o sin i unics che o vin l’anuari par talian, furlan, sloven e todesc. E o tornarìn a fâ i cors di formazion di lenghe furlane pai gjornaliscj furlans. Jessi plurilengâi e je une necessitât, massime pal nestri mistîr».
Furlan a scuele, sì o no?
«Sì, o vin bisugne di cognossi ben la nestre lenghe. Ancje se o soi un tic critic cun cualchi sielte academiche, che però o rispieti. Ma no podìn dismenteâsi dal popul».
Il digjitâl terestri isal «la soluzion di ducj i mâi» o ise une bufule che e sarà za vecje?
«Al è un passaç e probabil che al sedi za passât. Tant al è vêr che cumò tante informazion e passe adiriture sui telefonins».
Ce pensial de informazion sul Web?
«La uniche pussibile tal timp. Chê sul web e je plui direte, plui imediade e plui economiche: al è inevitabil che si imponi. Jo o preferìs la «cjartute» in man, ma aromai la strade e je segnade e no si torne indaûr».
Leial «La Patrie dal Friûl»?
«Simpri lete! O ai vude la furtune di cognossi il grup di Risultive cuant che si cjatavin a la Tavernetta di Zebe De Zacinto: pre Marchet, ma ancje Dino Virgili, Pieri Piçul… ma il gno mestri al è stât Lelo Cjanton».
Ce ricuart aial di lui?
«Une persone di grande culture e grande modestie, parcè che dome chei che a san tantis robis, a san di no savênt avonde e si presentin simpri cun grande umiltât».
Di zovin si è batût pe universitât furlane e al jere dongje dai autonomiscj, e cumò?
«Jo o soi un dai fondadôrs dal Moviment Friûl inmò dal 1965, ancje se in chei agns no podevi nancje votâ parcè che no vevi 21 agns. La universitât e je stade une rivendicazion sacrosante: il Friûl o si ten dongje la sô universitât o nol varà plui une sô identitât».
E la universitât tegnie dongje il so Friûl?
«No sai ben, ancje se mi somee che e fasi. Ma no stin a dismenteâsi che e je simpri une istituzion statâl e duncje o tornìn sul teme de politiche».
Cui rapresential miôr lis istancis furlanistis vuê?
«Si à di dî che la Leghe che e sta dongje Fontanini e je une vore atente a chest. Però i furlans a àn di tignî ben presint che la autonomie no àn di spietâle ni de Rome «italiche» ni di Milan «padan». La autonomie si le costruìs chi. Cun di plui o scuen dî però la autonomie moderne no je mai «bessole». Il «di bessôi» nol va plui ben parcè che aromai il mont al è gambiât e tu âs di relazionâti cui chei altris, no isolâti. Po dopo se il «di bessôi» al significhe «fâ cont su lis tôs fuarcis», alore mi va ben, parcè che la tô autonomie no te dan chei altris».
Christian Romanini
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fao_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn